**Osobitná časť**

**K Čl. I**

Týmto novým ustanovením § 68 zákona o poisťovníctve sa upravuje povinnosť poisťovne, poisťovne z iného členského štátu a pobočky zahraničnej poisťovne odviesť 8 % z prijatého poistného z poistenia uvedeného v prílohe č. 1 časti A (poistné odvetvia neživotného poistenia) z činnosti vykonávanej na území Slovenskej republiky.

Finančné prostriedky budú uvedené subjekty povinné odviesť do konca kalendárneho mesiaca, nasledujúcom po danom kalendárnom štvrťroku a to na samostatný účet zákonom stanovených ministerstiev. Poisťovňa, poisťovňa z iného členského štátu a pobočka zahraničnej poisťovne odvedenie časti poistného budú povinné písomne oznámiť Národnej banke Slovenska, Ministerstvu financií Slovenskej republiky a príslušnému ministerstvu najneskôr do troch pracovných dní od vykonania odvodu a zároveň sa stanovuje povinnosť pre tieto subjekty predložiť Národnej banke Slovenska údaje preukazujúce položky vstupujúce do výpočtu základu pre odvod poistného.

Prostriedky zo samostatného  účtu budú rozdelené príslušným ministerstvom po prerokovaní s Ministerstvom financií Slovenskej republiky na zákonom ustanovený účel ich použitia.

Následne sa ustanovuje povinnosť pre jednotlivé ministerstvá predložiť Ministerstvu financií Slovenskej republiky prehľad rozdelenia týchto prostriedkov čerpaných do konca predchádzajúceho roka v zákonom stanovenej lehote.

**K Čl. II**

Navrhuje sa účinnosť zákona 1. januára 2017.